Bank lander bedste resultat nogensinde | Aabenraa | Ugeavisen.dk
Du er her: Forside - Aabenraa - Bank lander bedste resultat nogensinde
Bankdirektør Lars Frank Jensen kan endnu en gang glæde sig over et flot årsregnskab. Arkivfoto: Timo Battefeld
Kreditbanken kan se tilbage på det bedste år i bankens historie.
- Det glæder mig selvfølgelig meget, at vi efter et rigtig godt resultat for 2018 kan præstere et endnu bedre resultat for 2019, siger Lars Frank Jensen.
- For basalt set vidner resultaterne om, at mange nye kunder har søgt banken, at kunderne i det hele taget har lyst til at bruge banken, og at bankens medarbejdere gør et solidt arbejde og svinger godt med kunderne, fortsætter han.
I 2018 leverede Kreditbanken et overskud på lidt over 93 millioner kroner før skat, og der er flere årsager til, at det er steget til over 100 millioner kroner.
- Der er mange ting, der er gået vores vej, og heldet har også på visse områder smilet til os og givet os ekstra indtægter og vind i sejlene, siger Lars Frank Jensen.
Der er mange ting, der er gået vores vej, og heldet har også på visse områder smilet til os.
Lars Frank Jensen, bankdirektør
Kreditbanken har afdelinger i Aabenraa, Sønderborg, Haderslev og Tønder.
Banken råder over en robust egenkapital, der udelukkende består af aktiekapital og opsparet overskud.
Kreditbanken har en egenkapital på 650.000 millioner kroner.
Ifølge bankdirektøren er der tre konkrete årsager til, at Kreditbanken har leveret det bedste resultat nogensinde.
- Vi har haft en indtægt på nedskrivninger og dermed ikke lidt noget tab som tidligere, og samtidig har vi haft ekstraordinære gebyrindtægter på grund af en stor konverteringsaktivitet. Sidst, men ikke mindst ejer vi nu en mindre del af Spar Invest efter et aktiesalg, og det har også givet en indtægt, der ikke var budgetteret, forklarer Lars Frank Jensen.
Trods det flotte resultat for 2019 er Kreditbanken lidt tilbageholdende, når det gælder 2020. Forventningerne er et resultat før skat på mellem 40 og 70 millioner kroner.
- Vi forventer, at der bliver lidt mere normale tilstande i 2020, siger Lars Frank Jensen.